钦定古今图书集成/方舆汇编/职方典/第1107卷 > 福宁州城池考 州县志合载
## 钦定古今图书集成/方舆汇编/职方典/第1107卷 > 福宁州城池考 州县志合载

本州

福宁州城池　在龙首山下。晋置温麻县，治于四十一都温麻屯名也。唐改置长溪县，在今所。其溪源来自浙江庆元桃岭下，又来自寿宁县大蜀山，又来自政和西门岭，皆流下福安、宁德入海。彼时县治未置，溪流俱在封域中，山冈纡回，约五六日程然后趋海，溪所以名“长” 矣，古未城也。明洪武二年，海寇侵境。明年，山寇郑龙、姚子美为乱，镇守驸马都尉王恭檄百户甯祥先后讨平之。又明年，始筑城，周三里，高一丈九尺，厚一丈。二十年，复置卫人众城小。江夏侯周德兴撤东城，拓广里许，增高三尺，女墙一千五十二垛，窝楼二十九座。永乐五年，海寇复炽。御史韩瑜、都指挥谷祥复增筑四门月城，城复增高三尺。正德中，知州万庭彩、欧阳嵩先后浚壕加广。嘉靖三十四年，知州锺一元以郭西民移在城外，数被寇，复拓城二里。三十七年夏潦，城崩。参议顾翀拆卸旧城，增高补厚。明年，倭逼城，又值淫潦，城工方新，崩塌无完堞。都司张汉令军兵取杂木环城立栅，结战棚为守具，倭遁去。分巡舒春芳复作城，其后屡有修治，高二丈三尺，厚一丈三尺，周一千五十八丈；壕堑阔三丈，周一千八百丈。

福安县城池　在扆山下。旧未城，惟土墙，立四门，广袤各二里，周十馀里。明正德元年，分巡阮宾命累砖为之，周八百九十六丈五尺，高一丈。

厚一丈，女墙一千六百九十二丈，增立小西门。嘉靖三十七年，倭报急，令李尚德请撤，而高厚之工未毕，倭至明年陷。其冬，令卢仲佃力修之，增小北门。次年工毕，倭大至，不得犯而去。万历九年七月，大水夜至，全城漂没，死者数千，城尽圮。当道议迁，城令汪美不可，乃修旧城之南而展其东，计周共八百五十丈有奇，高一丈四尺，筑西门坝高一丈八尺以遏水。万历二十七年，令陆以载谓东城鹤山高逼，不利防守，改仍旧宁德县。

宁德县城池　，自伪闽陞感德场，置县城于白鹤山之阳，筑土城，置四门：东曰崇仁，西曰和义，南曰“德化” ，北曰“朝天” ，久倾圮。宋时环以木栅。明正德初，令高应累以砖，开五门：东曰“跨鳌” ，西曰“憩亭” ，南曰“清晏” ，北曰“朝天” ，增小东门曰“登瀛。” 嘉靖四十年，倭攻毁，城陷。四十二年，令林时芳一新之，为门四：东曰镇静，西曰崇顺，南曰永宁，北曰“遵化。” 周围五百九十二丈，高二丈五尺，其广六尺。